

[image: Forsidebillede af bogen Silles Halloween]






Læs også:


Silles rejse


Silles klub


Sille får en papsøster


Sille begår en mega-fejl


Sille på den mystiske Ø


Sille klarer Corona


Sille vil være verdens bedste


Silles værste jul


Sille ser et spøgelse


Sille i frit fald


Sille på den mystiske gravhøj


Husk, at bøgerne kan læses


i en hvilken som helst rækkefølge.










KAPITEL 1


HALLOWEEEEEN.


Jubiii … Sille kan snart ikke vente. Hun skal holde Halloween ude hos Moster Milo. Emmys moster Milo. Og det vildeste? Moster Milo bor i et hus dybt inde i skoven. Alle Silles veninder kommer også i aften: Emmy, Nira, Johanne og Alma.


”Nu skal du huske at tage halstørklæde på,” siger mor.


Sille står ude i gangen, lige ved fordøren. Hun bakser med den ene englevinge, som bliver ved med at falde ned.


”Mmmh, ja, tørklæde,” mumler Sille. Hun presser hårdt på den klips, der skal få vingen til at sidde fast i kjolen.


Sille havde fået øje på englekostumet, da hun var med mor i Bilka i går. Faktisk var det vingerne, hun fik øje på først. De hang og kaldte på hende midt imellem uhyrer og skeletter og en falmet julemand fra sidste år. ”Halv pris,” stod der på et gult skilt ovenover.


”Sig mig, hører du overhovedet, hvad jeg siger, Sille?”


Mor løfter de sorte øjenbryn, så de danner en slags trekant. Det er skrappe-mor-øjnene.


”Æh, ja, tørklæde eller sådan noget,” mumler Sille.


Sandheden? Faktisk hørte Sille ikke helt præcis, hvad mor sagde, for hun var mest optaget af at få den vinge til at sidde fast. Ellers taber hun den bare. Og hvem gider rende rundt til Halloween med kun én vinge?


”Det bliver altså storm i aften, Sille,” siger mor.


Hun smækker armene over kors, som om hun fryser bare ved tanken om stormen i aften. Så kaster hun et bekymret blik ud ad stuevinduet. Vinden puster så hårdt til havens træer, at de nærmest ligger ned.


”I kunne blive ramt af et træ, der vælter i stormen,” fortsætter mor. ”Altså hvis jeg var Emmys moster Milo, så…”


”… så havde du aflyst Halloween-festen i aften,” fortsætter Sille.


Mor har allerede sagt det ti gange.


Eller tyve.


”Men det er du ikke. Som i slet-ikke. Du er ikke Moster Milo. For Moster Milo er ikke bange for lidt blæsevejr,” fortsætter Sille.


Klik. Der var den. Nu sidder vingen vist fast.


”Storm, Sille,” retter mor. ”Ikke blæsevejr. Storm. Stormen Helga.”


Mors stemme snerper sig sammen til en spids – som et vindstød, der piber omkring hjørnet.


”Når meteorologerne døber en storm og ligefrem giver den et navn, så er det altså fordi, stormen kan blive farlig,” fortsætter mor.


BIIIIP.


Mors telefon.


”Hej Nikolaj!” råber mor overdrevent begejstret. ”En reportage fra stormen i aften? Om jeg kan klare det? Og gerne fra en Halloween-fest, der er ved at blæse omkuld? Ha, ha, ja, det er ikke noget problem. Det klarer jeg. Jeg står lige…”


Mor er journalist. Freelance. Det vil sige, at hun sælger tv-indslag til mange forskellige tv-kanaler. Det er sådan, hun tjener penge. Lige nu forsvinder hendes ryg ud i køkkenet, mobilen presset mod øret. Hun har tilsyneladende glemt alt om halstørklædet.


DING DONG.


Dørklokken.


Sille griber fat i dørhåndtaget. Og så…


WUUUUV.


Vinden hiver hårdt fat i døren, flår den op. Sille tumler efter, hånden krammet om dørhåndtaget. Hun er lige ved at skvatte over sine egne ben. Så finder benene balancen.


Udenfor står en heks med en gammeldags kost. Det er Nira.


”Wow, det er vildt, det her,” ler Sille, forskrækket. Hun kigger op mod himlen. En stime af blågrå skyer flyver forbi.


”Yep, totalt vildt. Og mega-vinger, de der. Er du klar?” spørger Nira.


”Totalt,” svarer Sille.


”MOR, JEG SMUTTER NU!”


Sille og Nira slynger armene om hinanden, kæmper sig frem i blæsten. Det er Emmys mor, der skal køre dem ud til Moster Milo.


HALLOWEEN VENTER!










KAPITEL 2


”Hey, styr lige dine vinger,” skråler Emmy.


De sidder på bagsædet af Emmys mors bil: Sille, Nira og


Emmy. Silles vinge bliver ved med at stikke til Emmy.


”Undskyyyld,” fniser Sille. ”Men du fylder altså også for to. Eller tre…”


Emmy er klædt ud som bjørn. Brun pels. Store, runde ører. Bløde vamse-lapper. Tyk, rund mave.


”Selvfølgelig fylder jeg for tre,” skraldgriner Emmy. ”Jeg spiser jo 27 krukker honning om dagen. Eller, æh, sofapuder, for at være helt præcis…”


Sille og Nira fniser. Da de kom over til Emmy, var Emmy i gang med at stoppe sofapuder ind under bjørnedragten. Hun lavede høje smaskelyde imens. Som om hun spiste puderne.


”Hvad har bjørne egentlig med Halloween at gøre?” spørger Sille.


”Altså, nu er jeg jo ikke bare en almindelig bjørn!” svarer Emmy.

